《题周伯温待制为苏老人篆七十古来稀有字后》
元代·成廷圭

天上词臣小篆书，方今端合比琼琚。肯将南极仙人寿，题向东琼隐者居。

玉屑露凝金错落，锦茵春暖绣芙蕖。缠腰信有扬州鹤，垂钓宁无渭水鱼。

方士曾分烧药火，诸孙亲御看花车。黄金意气留宾客，白发风神照里闾。

世上虚名皆寄尔，人生此乐复何如。芝兰香里浑如画，百岁传家庆有馀。

作者简介：元芜城人，字原常，一字元章，又字礼执。好读书，工诗。奉母居市廛，植竹庭院间，扁其燕息之所曰居竹轩。晚遭乱，避地吴中。卒年七十余。有《居竹轩集》。